SL Uradni list Evropske unije C 369/1

POROČILO

o letnih računovodskih izkazih Skupnega podjetja ARTEMIS za proračunsko leto 2012 z odgovori Skupnega podjetja

2013/C 369/01

KAZALO

Odstavek Stran Uvod… 1-5 2 Informacije v podkrepitev izjave o zanesljivosti… 6 2 Izjava o zanesljivosti… 7-18 2 Mnenje o zanesljivosti računovodskih izkazov… 12 3 Osnova za mnenje s pridržkom… 13-16 3 Mnenje s pridržkom o zakonitosti in pravilnosti z izkazi povezanih transakcij… 17 4 Pripombe o upravljanju proračuna in finančnem poslovodenju… 19-23 4 Izvrševanje proračuna… 19-22 4 Razpisi za zbiranje predlogov… 23 4 Pripomba o ključnih kontrolah nadzornega in kontrolnega sistema skupnega podjetja… 24 4 Druge zadeve… 25-31 4 Funkcija notranje revizije in služba Komisije za notranjo revizijo… 25-26 4 Spremljanje rezultatov raziskav in poročanje o njih… 27-29 5 Letno poročilo o dejavnostih… 30 5 Ukrepanje na podlagi prejšnjih opažanj… 31 5

UVOD

1. Skupno podjetje ARTEMIS s sedežem v Bruslju je bilo ustanovljeno decembra 2007 (1) za obdobje desetih let.

2. Glavni cilj Skupnega podjetja je opredeliti in izvajati raziskovalni program za razvoj ključnih tehnologij za vgrajene računalniške sisteme na različnih področjih uporabe, da se izboljšata evropska konkurenčnost in vzdržnost ter omogoči oblikovanje novih trgov in družbenih aplikacij (2).

3. Ustanovni člani Skupnega podjetja ARTEMIS so Evropska unija, ki jo zastopa Komisija, nekatere države članice EU (Belgija, Danska, Nemčija, Estonija, Irska, Grčija, Francija, Italija, Madžarska, Nizozemska, Avstrija, Portugalska, Romunija, Slovenija, Španija, Finska, Švedska in Združeno kraljestvo) ter ARTEMISIA, združenje, ki zastopa podjetja in druge raziskovalne organizacije, dejavne na področju vgrajenih računalniških sistemov v Evropi. Leta 2009 so člani Skupnega podjetja postali tudi Češka, Ciper, Latvija in Norveška.

4. Najvišji prispevek EU za Skupno podjetje ARTEMIS za pokrivanje stroškov poslovanja in raziskovalnih dejavnosti je 420 milijonov EUR, ki se izplačajo iz proračuna Sedmega okvirnega programa (3). Prispevek združenja ARTEMISIA znaša največ 30 milijonov EUR za stroške poslovanja. Države članice ARTEMIS zagotovijo stvarne prispevke za stroške poslovanja (z omogočanjem izvajanja projektov) in finančne prispevke v višini najmanj 1,8-kratnega finančnega prispevka EU. Stvarne prispevke zagotovijo tudi raziskovalne organizacije, ki sodelujejo pri projektih.

5. Skupno podjetje je začelo samostojno poslovati 26. oktobra 2009.

INFORMACIJE V PODKREPITEV IZJAVE O ZANESLJIVOSTI

6. Revizijski pristop Sodišča vključuje analitične revizijske postopke, preizkušanje transakcij na ravni Skupnega podjetja in oceno ključnih kontrol nadzornega in kontrolnega sistema. Dopolnjujejo jih dokazi, pridobljeni z delom drugih revizorjev (kadar je smiselno) in analizo poslovodskih predstavitev.

IZJAVA O ZANESLJIVOSTI

7. Sodišče je v skladu z določbami člena 287 Pogodbe o delovanju Evropske unije (PDEU) revidiralo: (a) letne računovodske izkaze Skupnega podjetja ARTEMIS, ki jih sestavljajo računovodski izkazi (4) in poročila o izvrševanju proračuna (5) za proračunsko leto, ki se je končalo 31. decembra 2012, ter (b) zakonitost in pravilnost transakcij, povezanih s temi izkazi.

Odgovornost poslovodstva

8. V skladu s členoma 33 in 43 Uredbe Komisije (ES, Euratom) št. 2343/2002 (6) je poslovodstvo odgovorno za pripravo in pošteno predstavitev letnih računovodskih izkazov Skupnega podjetja ter za zakonitost in pravilnost transakcij, povezanih z njimi: (a) naloge poslovodstva v zvezi z letnimi računovodskimi izkazi Skupnega podjetja vključujejo zasnovo, izvajanje in vzdrževanje sistema notranje kontrole, ki se uporablja za pripravo in pošteno predstavitev računovodskih izkazov brez pomembno napačne navedbe zaradi goljufije ali napake, izbiro in uporabo ustreznih računovodskih usmeritev na podlagi računovodskih pravil, ki jih je sprejel računovodja Komisije (7), in pripravo okoliščinam primernih računovodskih ocen. Direktor odobri letne računovodske izkaze Skupnega podjetja, potem ko jih računovodja Skupnega podjetja pripravi na podlagi vseh razpoložljivih informacij in napiše pojasnilo, priloženo računovodskim izkazom, v katerem med drugim izjavlja, da je pridobil razumno zagotovilo, da so informacije v vseh pomembnih pogledih resničen in pošten prikaz finančnega položaja Skupnega podjetja; (b) naloge poslovodstva v zvezi z zakonitostjo in pravilnostjo transakcij, povezanih z računovodskimi izkazi, in skladnostjo z načelom dobrega finančnega poslovodenja vključujejo zasnovo, izvajanje in vzdrževanje uspešnega in učinkovitega sistema notranje kontrole, ki zajema ustrezen nadzor in primerne ukrepe za preprečevanje nepravilnosti in goljufij ter po potrebi sodne postopke za izterjavo nepravilno plačanih ali porabljenih sredstev.

Revizorjeva odgovornost

9. Sodišče je odgovorno, da na podlagi svoje revizije Evropskemu parlamentu in Svetu (8) predloži izjavo o zanesljivosti letnih računovodskih izkazov ter o zakonitosti in pravilnosti z njimi povezanih transakcij. Sodišče izvaja revizije v skladu z mednarodnimi standardi revidiranja in etičnim kodeksom MZRS ter mednarodnimi standardi za vrhovne revizijske institucije INTOSAI. Ti standardi določajo, da mora Sodišče revizijo načrtovati in opraviti tako, da pridobi razumno zagotovilo, da so letni računovodski izkazi Skupnega podjetja brez pomembno napačnih navedb in da so z njimi povezane transakcije zakonite in pravilne.

10. Revizija zajema izvajanje postopkov za pridobitev revizijskih dokazov o zneskih in razkritjih v računovodskih izkazih ter o zakonitosti in pravilnosti z njimi povezanih transakcij. Postopki so odvisni od revizorjeve presoje, ki temelji na oceni tveganja pomembno napačne navedbe v računovodskih izkazih in pomembne neskladnosti med transakcijami, povezanimi z izkazi, in zahtevami pravnega okvira Evropske unije, ne glede na to, ali gre za goljufijo ali napako. Pri oceni tega tveganja revizor upošteva vse notranje kontrole, ki se izvajajo za pripravo in pošteno predstavitev računovodskih izkazov, ter nadzorne in kontrolne sisteme, s katerimi se zagotavljata zakonitost in pravilnost z njimi povezanih transakcij, da se pripravijo okoliščinam primerni revizijski postopki. Med revizijo se tudi ovrednotijo primernost računovodskih usmeritev, sprejemljivost računovodskih ocen in celotna predstavitev računovodskih izkazov.

11. Sodišče meni, da so pridobljeni revizijski dokazi zadostna in ustrezna osnova za njegovo izjavo o zanesljivosti.

Mnenje o zanesljivosti računovodskih izkazov

12. Po mnenju Sodišča letni računovodski izkazi Skupnega podjetja v vseh pomembnih pogledih pošteno predstavljajo njegov finančni položaj na dan 31. decembra 2012 ter njegov poslovni izid in denarne tokove za tedaj končano leto v skladu z določbami njegovih finančnih pravil in računovodskimi pravili, ki jih je sprejel računovodja Komisije.

Osnova za mnenje s pridržkom o zakonitosti in pravilnosti z izkazi povezanih transakcij

13. Strategija naknadnih revizij Skupnega podjetja (9), ki jo je s sklepom z dne 25. novembra 2010 sprejel upravni odbor, je ključna kontrola (10) za ocenjevanje zakonitosti in pravilnosti z izkazi povezanih transakcij. V letu 2012 izvršena plačila, povezana z izjavami o prevzemu stroškov, ki jih izdajo nacionalni organi financiranja držav članic, so znašala 7,3 milijona EUR, kar je 43 % skupnih plačil za poslovanje.

14. Revidiranje zahtevkov za povračilo stroškov projektov je bilo preneseno na nacionalne organe financiranja. Upravni dogovori, podpisani s temi organi, ne zajemajo praktičnih ureditev za naknadne revizije.

15. Skupno podjetje ARTEMIS je prejelo revizijska poročila nacionalnih organov financiranja, ki zajemajo približno 45 % stroškov, povezanih z zaključenimi projekti, vendar Skupno podjetje ni ocenilo kakovosti teh revizij. Poleg tega Skupno podjetje do konca aprila 2013 ni prejelo informacij o revizijskih strategijah vseh nacionalnih organov financiranja (11). Zato ni moglo oceniti, ali naknadne revizije dajejo zadostno zagotovilo o pravilnosti in zakonitosti s tem povezanih transakcij (12).

16. Informacije, ki so na voljo o izvajanju strategije naknadnih revizij Skupnega podjetja, ne zadoščajo za sklep Sodišča o tem, ali ta ključna kontrola uspešno deluje.

Mnenje s pridržkom o zakonitosti in pravilnosti z izkazi povezanih transakcij

17. Razen možnih učinkov zadeve, opisane v odstavkih 13–16 v osnovi za mnenje s pridržkom, so transakcije, povezane z letnimi računovodskimi izkazi za leto, ki se je končalo 31. decembra 2012, po mnenju Sodišča v vseh pomembnih pogledih zakonite in pravilne.

18. Zaradi naslednjih pripomb mnenji Sodišča nista vprašljivi.

PRIPOMBE O UPRAVLJANJU PRORAČUNA IN FINANČNEM POSLOVODENJU

Izvrševanje proračuna

19. V nasprotju s finančnimi pravili Skupnega podjetja (13) v njegovem objavljenem proračunu za leto 2012 niso bile navedene diferencirane odobritve plačil za operativne odhodke.

20. Proračun Skupnega podjetja za leto 2012 je vključeval operativne odobritve za prevzem obveznosti v višini 55,1 milijona EUR. Ob koncu leta se je upravni odbor odločil zmanjšati operativna odobrena proračunska sredstva na 39,5 milijona EUR, vendar pri tem ni upošteval postopka, določenega v členu 28 finančnih pravil Skupnega podjetja (14).

21. Stopnje realizacije za (A) operativne odobritve za prevzem obveznosti (po zmanjšanju operativnih odobrenih proračunskih sredstev), (B) operativne odobritve plačil in (C) odobritve plačil za upravne odhodke so znašale: Operativne odobritve za prevzem obveznosti Operativne odobritve plačil Odobritve plačil za upravne odhodke 100 % 62 % 76 %

22. Ocene upravljavca programov glede izvrševanja proračuna za konec leta 2012 in dejanska plačila v okviru različnih razpisov so znašali: Letni razpisi za zbiranje predlogov 2008 2009 2010 2011 2012 Izvrševanje proračuna po ocenah Skupnega podjetja ob koncu leta 2012 100 % 82,5 % 49,6 % 14,6 % 0 Dejanska plačila, izvršena do konca leta 2012 69 % 46 % 25 % 3 % 0 Zgoraj navedene vrednosti dokazujejo, da je stopnja izvrševanja proračuna nizka, v glavnem zaradi zapletenega finančnega postopka za zaključek projektov.

Razpisi za zbiranje predlogov

23. V uredbi Sveta o ustanovitvi Skupnega podjetja je predviden najvišji skupni proračun v višini 410 milijonov EUR za kritje odhodkov za poslovanje. Dejanska stopnja izvrševanja in pričakovana vrednost razpisov za zbiranje predlogov skupaj znašata 206 milijonov EUR (15) ali le 50,2 % skupnega proračuna.

PRIPOMBA O KLJUČNIH KONTROLAH NADZORNEGA IN KONTROLNEGA SISTEMA SKUPNEGA PODJETJA

24. Skupno podjetje je v letu 2012 povečalo svoja prizadevanja za uvedbo in izvajanje uspešnih finančnih, računovodskih in upravljavskih kontrolnih postopkov. Kljub temu pa so, kot je navedeno v poročilu Sodišča za leto 2011, potrebna dodatna prizadevanja, posebno pri standardih notranje kontrole (16) in finančnem preverjanju zahtevkov za povračilo stroškov (17).

DRUGE ZADEVE

Funkcija notranje revizije in služba Komisije za notranjo revizijo

25. Člen 6(2) uredbe o ustanovitvi Skupnega podjetja določa, da mora imeti lasten oddelek za notranjo revizijo, vendar konec leta 2012 ta pomemben element sistema notranje kontrole še ni bil vzpostavljen.

26. Listino o delu službe Komisije za notranjo revizijo je upravni odbor sprejel 25. novembra 2010, vendar finančna pravila Skupnega podjetja še niso bila spremenjena tako, da bi vsebovala določbe okvirne uredbe o pooblastilih notranjega revizorja Komisije.

Spremljanje rezultatov raziskav in poročanje o njih

27. Sedmi okvirni program (7. OP) vzpostavlja sistem spremljanja in poročanja, ki zajema varstvo, razširjanje in prenos rezultatov raziskav.

28. Skupno podjetje je v sporazume o nepovratnih sredstvih, ki jih je podpisalo z upravičenci, vključilo posebne določbe o pravicah intelektualne lastnine in razširjanju raziskovalnih dejavnosti. Izvajanje teh določb spremlja Skupno podjetje na različnih stopnjah financiranih projektov.

29. Toda način poročanja o rezultatih tega spremljanja je treba izpopolniti, da bo v celoti izpolnjeval določbe iz člena 7 Sklepa št. 1982/2006/ES (18) in člena 27 Uredbe (ES) št. 1906/2006 (19).

Letno poročilo o dejavnostih

30. V izjavi izvršnega direktorja o zanesljivosti, ki je vključena v letno poročilo o dejavnostih za leto 2012, je izražen pridržek glede strategije naknadnih revizij. Vendar informacije iz pridržka, ki se nanašajo na izvajanje strategije naknadnih revizij, niso zadostne. Glavni pomislek je, da Skupno podjetje ni analiziralo revizijskih strategij nacionalnih organov financiranja in revizijskih poročil, ki jih je od njih prejelo (glej odstavke odstavke 13 do 17).

Ukrepanje na podlagi prejšnjih opažanj

31. Skupno podjetje je v letu 2012 še napredovalo pri formalizaciji varnostnih politik, vendar je treba še dokončati načrt ponovne vzpostavitve delovanja po nesreči (20).

To poročilo je sprejel senat IV, ki ga vodi dr. Louis GALEA, član Evropskega računskega sodišča, v Luxembourgu na zasedanju 22. oktobra 2013. Za Računsko sodišče Vítor Manuel da SILVA CALDEIRA Predsednik

(1) Uredba Sveta (ES) št. 74/2008 z dne 20. decembra 2007 o ustanovitvi „Skupnega podjetja ARTEMIS“ za izvedbo skupne tehnološke pobude o vgrajenih računalniških sistemih (UL L 30, 4.2.2008, str. 52).

(2) V Prilogi, ki je predstavljena v informativne namene, so povzete pristojnosti in dejavnosti Skupnega podjetja.

(3) Sedmi okvirni program, sprejet s Sklepom št. 1982/2006/ES Evropskega parlamenta in Sveta (UL L 412, 30.12.2006, str. 1), združuje vse pobude EU, povezane z raziskavami, in ima odločilno vlogo pri doseganju ciljev rasti, konkurenčnosti in zaposlovanja. Poleg tega je ključni steber evropskega raziskovalnega prostora.

(4) Ti zajemajo bilanco stanja in izkaz poslovnega izida, izkaz denarnih tokov, izkaz sprememb čistih sredstev, povzetek pomembnih računovodskih usmeritev in druga pojasnila.

(5) Ti vsebujejo poročila o izvrševanju proračuna, povzetek proračunskih načel ter druga pojasnila.

(6) UL L 357, 31.12.2002, str. 72.

(7) Računovodska pravila, ki jih je sprejel računovodja Komisije, so izpeljana iz mednarodnih računovodskih standardov za javni sektor (MRSJS), ki jih je izdala Mednarodna zveza računovodskih strokovnjakov, ali, kadar je smiselno, iz mednarodnih računovodskih standardov (MRS) / mednarodnih standardov računovodskega poročanja (MSRP), ki jih je izdal Odbor za mednarodne računovodske standarde.

(8) Člen 185(2) Uredbe Sveta (ES, Euratom) št. 1605/2002 (UL L 248, 16.9.2002, str. 1).

(9) Splošni sporazum o financiranju med Evropsko komisijo in Skupnim podjetjem določa, da pristojni odbor Skupnega podjetja sprejme njegovo strategijo naknadnih revizij zaradi zagotovitve razumnega zagotovila o zakonitosti in pravilnosti z izkazi povezanih transakcij ter da mora strategija naknadnih revizij temeljiti na pregledu postopkov in vzorca transakcij za vse upravičence ali za vzorec upravičencev in zlasti ustrezno odražati zadevna tveganja.

(10) V členu 12 Uredbe (ES) št. 74/2008 je navedeno, da Skupno podjetje „zagotovi, da so finančni interesi članov ustrezno zaščiteni, in sicer z izvajanjem ali naročanjem ustreznih notranjih in zunanjih kontrol“ in da „izvaja pri prejemnikih javnih sredstev Skupnega podjetja ARTEMIS preglede na kraju samem in finančne revizije. Te preglede in revizije izvede Skupno podjetje ARTEMIS samo ali pa jih v njegovem imenu opravlja država članica ARTEMIS. Države članice ARTEMIS lahko pri prejemnikih nacionalnih sredstev izvedejo kakršne koli druge preglede in revizije, če se jim zdi to potrebno, in rezultate sporočijo Skupnemu podjetju ARTEMIS.“

(11) Do zdaj prejeta dokumentacija v večini primerov ne zadošča, da bi Skupno podjetje lahko ocenilo te strategije ali način njihovega izvajanja, saj ni prejelo nobenih podrobnosti o revizijskih ureditvah (tj. revizijskem pristopu in metodologiji, velikosti vzorca, vrsti finančnih pregledov, ki jih morajo opraviti nacionalni organi financiranja itd.).

(12) V skladu s strategijo naknadnih revizij, ki jo je sprejel upravni odbor Skupnega podjetja ARTEMIS, mora Skupno podjetje vsaj enkrat letno preveriti, ali informacije, ki so jih posredovale države članice ARTEMIS, dajejo zadostno zagotovilo o pravilnosti in zakonitosti izvršenih transakcij.

(13) Člen 8(1) finančnih pravil določa, da proračun vsebuje nediferencirana odobrena proračunska sredstva in diferencirana odobrena proračunska sredstva. Slednja sestavljajo odobritve za prevzem obveznosti in odobritve plačil.

(14) Člen 28 finančnih pravil določa, da za vsako spremembo letnega proračunskega načrta, vključno z načrtom delovnih mest, velja sprememba letnega proračunskega načrta, sprejeta z enakim postopkom kot prvotni proračun, v skladu z določbami statuta in člena 27.

(15) Ocena Skupnega podjetja ARTEMIS z dne 15. maja 2013.

(16) Upravni odbor je 22. septembra 2010 odobril okvir notranje kontrole Skupnega podjetja, ki ga sestavlja 16 standardov notranje kontrole. Čeprav je bil dosežen precejšen napredek, se nekateri od teh standardov še ne izvajajo v celoti.

(17) Pri finančnem preverjanju stroškov se v celoti zanaša na izjave nacionalnih organov. Razen pregledov uslužbencev, ki sodelujejo pri projektih (le kot kazalnik stroškov za zaposlene, ki izvajajo dejavnosti), Skupno podjetje ne izvaja nobenih drugih finančnih pregledov.

(18) Člen 7 Sklepa št. 1982/2006/ES Evropskega parlamenta in Sveta z dne 18. decembra 2006 o Sedmem okvirnem programu Evropske skupnosti za raziskave, tehnološki razvoj in predstavitvene dejavnosti (2007–2013) določa, da Komisija stalno in sistematično spremlja izvajanje Sedmega okvirnega programa in njegovih posebnih programov ter redno poroča o rezultatih tega spremljanja in rezultate spremljanja redno razširja.

(19) Člen 27 Uredbe (ES) št. 1906/2006 Evropskega parlamenta in Sveta z dne 18. decembra 2006 o določitvi pravil za udeležbo podjetij, raziskovalnih središč in univerz pri ukrepih v okviru Sedmega okvirnega programa in razširjanju rezultatov raziskav (UL L 391, 30.12.2006, str. 1) zahteva, da Komisija spremlja izvajanje posrednih ukrepov na podlagi rednih poročil o napredku, ki jih je treba predložiti. Komisija zlasti spremlja izvajanje načrta za uporabo in razširjanje novega znanja. Komisija tudi vzpostavi in vzdržuje informacijski sistem za učinkovito in usklajeno spremljanje celotnega Sedmega okvirnega programa.

(20) (a) Finančni krogi v primeru nesreče, (b) postopek kopiranja za zavarovanje podatkovnih zbirk z rednim in pogostim kopiranjem in shranjevanjem na drugem mestu, (c) začetni sporazum o uporabi naprav Komisije za dostopanje do finančnih sistemov (ABAC, SAP) in spleta.

PRILOGA Skupno podjetje Artemis (Bruselj) Pristojnosti in dejavnosti Področja pristojnosti Unije, ki izhajajo iz Pogodbe (člena 187 in 188 Pogodbe o delovanju Evropske unije) Sklep št. 1982/2006/ES Evropskega parlamenta in Sveta z dne 18. decembra 2006 o Sedmem okvirnem programu določa prispevek Skupnosti k vzpostavitvi dolgoročnih javno-zasebnih partnerstev v obliki skupnih tehnoloških pobud, ki bi se lahko izvajale prek skupnih podjetij v smislu člena 187 Pogodbe. Uredba Sveta (ES) št. 74/2008 z dne 20. decembra 2007 o ustanovitvi „Skupnega podjetja ARTEMIS“ za izvedbo skupne tehnološke pobude. Pristojnosti Skupnega podjetja (Uredba Sveta (EGS) št. 74/2008) Cilji — Skupno podjetje Artemis prispeva k izvajanju Sedmega okvirnega programa z opredeljevanjem in izvajanjem pomembnih delov strateškega raziskovalnega programa ARTEMIS za razvoj ključnih tehnologij za vgrajene računalniške sisteme, z ustvarjanjem trajnostnega javno-zasebnega partnerstva ter povečevanjem in spodbujanjem zasebnih in javnih naložb v sektor vgrajenih sistemov v Evropi. — Skupno podjetje ARTEMIS si prizadeva doseči učinkovito usklajevanje ter sinergijo virov in financiranja iz okvirnega programa, industrije, nacionalnih raziskovalnih in razvojnih programov ter medvladnih raziskovalnih in razvojnih programov, s tem pa bi v prihodnje prispevalo k večji rasti, konkurenčnosti in trajnostnemu razvoju Evrope. — Cilj Skupnega podjetja ARTEMIS je spodbujanje sodelovanja med vsemi deležniki, kot so industrija, vključno z malimi in srednje velikimi podjetji (MSP), nacionalni ali regionalni organi, akademski svet in raziskovalna središča, ki bi svoja prizadevanja združili in jih usmerili v raziskave. — Skupno podjetje sprejme skupaj dogovorjen raziskovalni program, ki bo dosledno upošteval priporočila iz strateškega raziskovalnega programa, ki ga je razvila tehnološka platforma ARTEMIS. Ta raziskovalni program določa in redno preverja raziskovalne prednostne naloge za razvoj in prevzem ključnih tehnologij za vgrajene računalniške sisteme na različnih področjih uporabe, s čimer bi se povečala konkurenčnost Evrope ter omogočil razvoj novih trgov in družbenih aplikacij. — Skupno podjetje bo podpiralo dejavnosti raziskav in razvoja z javnimi in konkurenčnimi razpisi za zbiranje predlogov, ki bodo objavljeni vsako leto, da se pritegnejo najboljše evropske ideje za raziskave in zmogljivosti na področju vgrajenih računalniških sistemov. Predlogi, zbrani na razpisih Skupnega podjetja, se tehnično ocenijo in izberejo s pomočjo neodvisnih strokovnjakov. Ta postopek zagotavlja, da se javna sredstva Skupnega podjetja ARTEMIS dodelijo po načelih enakega obravnavanja, odličnosti in konkurenčnosti. Vodenje Skupno podjetje vodi upravni odbor. Izvršno osebje vodi izvršni direktor, industrijo (vključno z velikimi in malimi podjetji ter akademskimi in raziskovalnimi inštituti) pa zastopa industrijsko združenje ARTEMIS (ARTEMIS-IA). Industrijsko združenje ARTEMIS imenuje predsednika upravnega odbora in člane odbora za industrijo in raziskave, ki so odgovorni za oblikovanje tehničnega delovnega programa. Javni sektor (sodelujoče države članice ARTEMIS in Evropska komisija) so posamezno zastopane v upravnem odboru in odboru javnih organov, ki je odgovoren za finančne zadeve. Viri, ki so bili Skupnemu podjetju na voljo v letu 2012 Proračun 57 446 787 EUR za obveznosti. 27 217 532 EUR za (operativna) plačila. Število zaposlenih 31. decembra 2012 15 mest v načrtu delovnih mest (8 začasnih uslužbencev in 7 pogodbenih uslužbencev), od tega 13 zasedenih; ti zaposleni opravljajo: operativne dejavnosti (8); upravne naloge (5); obojne naloge (0). Dejavnosti in storitve, zagotovljene v letu 2012 Glej letno poročilo o dejavnostih za leto 2012 Skupnega podjetja ARTEMIS na http://www.artemis-ju.eu/reference_documents Vir: Podatki, ki jih je posredovalo Skupno podjetje Artemis.